Archivs actuals: senza archivs na datti betg festivitads!

En il rom dal di svizzer dals archivs avran sonda, ils 16 da november divers archivs chantunals ed archivs privats lur portas. Sut il tema "l'actualitad dals archivs" ans fan els attents a lur impurtanza sco memoria da la societad. Ils archivs ans transmettan noss'identitad. En il Grischun avran l'archiv chantunal, l'archiv da la citad da Cuira, l'archiv grischun per la cultura da las dunnas e la biblioteca chantunala lur portas per la publicitad.

Giubileums u crisas mettan savens ils inventaris dals archivs tuttenina en il center da l'attenziun. Uschia èsi capità per exempel tar las retschertgas da las restanzas da l'aur rapinà dals Nazis, cur che actas dal temp han survegnì tuttenina ina nova impurtanza. Archivs èn mediaturs impurtants tranter il passà e l'avegnir: els han l'incumbensa da rimnar gia oz quai che vegn dumandà puschmaun e da salvar quest bain ch'el na giaja betg en emblidanza.

En il Grischun dat il proxim anniversari da 200 onns dal chantun la chaschun da retschertgar en ils archivs: co patratgavan las Grischunas ed ils Grischuns avant 200 onns davart l'adesiun da lur stadi liber a la Confederaziun? Tge rapportavan las gasettas? Co sa manifestavan ils process politics da quel temp en las actas? Curt: tge furmava l'identitad grischuna u "The Heimat Feeling" dal 1803?

En ils archivs giran las preparativas per las festivitads da 200 onns cun tutta forza: l'archiv chantunal grischun elavurescha per il mument da nov ses archiv helvetic dal temp dal 1798 - 1803. L'archiv da la citad da Cuira furnescha per l'annala da giubileum da la Societad historica funtaunas davart la vita da mintgadi a Cuira. L'archiv grischun per la cultura da las dunnas prepara la publicaziun d'ina collecziun da material commentada davart l'istorgia da las dunnas en il Grischun. La basa per la collecziun da material che cumponan per l'emprima giada funtaunas davart il "Heimat Feeling" da las Grischunas en il 19. e 20. tschientaner furma l'inventari da la biblioteca chantunala che posseda la pli gronda collecziun sistematica da las publicaziuns grischunas.

L'archiv chantunal, l'archiv da la citad da Cuira, l'archiv grischun per la cultura da las dunnas e la biblioteca chantunala sa preschentan sonda, ils 16 da november cuminaivlamain a la publicitad. Il di svizzer dals archivs ha lieu dapi il 1997 per la segunda giada e stat sut il patrunadi da l'Associaziun da las archivaras e dals archivars svizzers (AAS).

Temp d'avertura: 9.00 - 16.00

- L'archiv chantunal e la biblioteca chantunala: guids cuminaivels ca. a las 11.30 ed a las 14.30

- Bibilioteca chantunala: exposiziun davart il tema "Bogns da cura en il Grischun"; film documentar "Round about: Kreuz un quer durch Graubünden" a las 10.00 ed a las 14.30

- Archiv da la citad: archivalias davart las fieras

- Archiv grischun per la cultura da las dunnas: guids a las 10.00 ed a las 13.00

Gremi: archiv chantunal dal Grischun

Funtauna: rg archiv chantunal dal Grischun

Data: 14.11.2002